LAUSUNTO LUONNOKSESTA VALTIONEUVOSTON ASETUKSEKSI POLTTOAINETEHOLTAAN ALLE 50 MEGAWATIN ENERGIANTUOTANTOYKSIKÖIDEN YMPÄRISTÖNSUOJELUVAATIMUKSISTA

MTK kiittää mahdollisuudesta lausua luonnoksesta valtioneuvoston asetukseksi polttoaineteholtaan alle 50 MW energiantuotantoyksiköiden ympäristönsuojeluvaatimuksista.

Tausta: Esityksellä toimeenpannaan MCP-direktiivin lakitasoa alemmat tekniset vaatimukset Suomessa. Jo direktiivin säätämisen aikoihin oli tiedossa, että Suomessa on Euroopan Unionin jäsenmaista puhtain ilmanlaatu ja ilmanlaatuun liittyvät mahdolliset ongelmat keskittyvät maantieteellisesti erittäin rajalliselle alueelle erityisesti suurien asutuskeskittymien alueille, Suomessa käytännössä vain osaan pääkaupunkiseudusta. Ilmanlaatuun vaikuttavat myös muut tekijät kuin keskisuurten polttolaitosten päästöt. MTK:n näkemyksen mukaan ympäristöministeriön onkin ollut asiallista arvioida, kuinka merkittävää ilman laadun kohenemista edellytetyillä säädösmuutoksilla saavutetaan. MTK pitää harmillisena, että direktiiviin säädettiin fossiilisille polttoaineille, kuten ruskohiilelle ja kivihiilelle biopolttoaineita huomattavasti löysemmät päästöraja-arvot. Näin ollen direktiivin tavoitteena ollut ilmanlaadun parantuminen erityisesti Keski-Euroopassa voi toteutua parhaassakin tapauksessa vain osittain. Polttoaineiden väliseen kilpailuasetelmaan markkinoilla löyhemmät päästöraja-arvot vaikuttavat fossiilisia polttoaineita selkeästi suosivasti. Tämä on ristiriidassa EU:n ilmasto- ja energiapoliittisten tavoitteiden kanssa. Direktiivin raja-arvot säädettiin em. tavalla huolimatta esimerkiksi Suomessa voimassa olleista kansallisista raja-arvoista, jotka kansallisen tietämyksen mukaan jo toteuttivat asianmukaista ja kustannustehokasta ilmanlaadun suojelua.

Tällä lainsäädännöllä säänneltävien laitosten ja toimijoiden joukko on Suomessa mittava. Direktiivin säätämisen aikoihin arvioitiin, että Suomessa on nykytilanteessa karkean arvion mukaan noin 3 000 direktiivin soveltamisalaan kuuluvaa energiantuotantolaitosta. Laitoksille aiheutuu säädösmuutoksesta kustannuksia kahta kautta. Rekisteröintivelvoitteen täyttämisestä ja kasvavista investoinneista puhdistuslaitteisiin.

MTK esittää asetusluonnoksesta seuraavia huomioita:

MTK kantaa huolta toimeenpanossa pienten toimijoiden kyvystä vastata asetuksessa asetettuihin raja-arvoihin.

Direktiivistä johtuva asetusmuutos laajentaa merkittävästi soveltamisalan piiriin Suomessa tulevien laitosten lukumäärää, laajentuessaan koskemaan kaikkia 1 – 5 MW laitoksia. MCP-direktiivin valmisteluvaiheessa tehdystä kotimaisesta taustaselvityksestä (Syke 2015) selviää, että 1 – 50 MW energiantuotantolaitosten osuus Suomen ilmapäästöistä on varsin pieni.  Toinen tärkeä huomio on, että vaikka jo nyt olemassa olevilla 1 – 5 MW laitoksissa on sovellettu hyvää palamista ja pieniä päästöjä tähänkin asti, on varsinkin hiukkasraja-arvo merkittävästi korkeampi kuin MCP-direktiivin mukaiset rajat. Näiden laitosten omistajista merkittävä osa on PK-yrityksiä, joilla voi olla heikko mahdollisuus investoida laitosten uusinvestointiin päästöjen vähentämiseksi.

MTK kiinnittää huomion siihen, että sääntelyn laajentuessa koskemaan polttoaineteholtaan vähintään 1 MW laitoksia tulevat vaatimukset koskemaan merkittävästi laajempaa joukkoa erilaisia toimijoita, kuin aiemmin. Laitoksia omistavat niin suuret maatilat, kasvihuoneet, pienet energia-alan yritykset. Näillä toimijoilla usein ominaista on, että energiantuotanto ei ole pääasiallista toimintaa ja ne usein sijaitsevat kaukana asutuskeskittymistä puhtaan ilmanlaadun alueilla.

Asetuksen 1§ määritellään ne tapaukset, joissa asetusta ei sovelleta. MTK:n näkemyksen mukaan 1§ kohdassa 4 olisi mahdollista huomioida Sipilän hallitusohjelmatavoitteenakin ollut hevosenlannanpolton helpottaminen. Nykymuodossaan MTK:n näkemyksen mukaan hevosenlannanpoltto voi vaikeutua entisestään, kun vaaditut päästöraja-arvot tiukentuvat.

Energiaa tuottavien laitosten kustannustaakkaa lisäävät keskeisesti vaatimukset investoida savukaasun puhdistuslaitteisiin. Vaikutusarvion mukaan investointitarve on 22 miljoonaa € vuoteen 2030 mennessä, jota yleisesti pidetään aliarviona. Monilla laitoksilla investoinnit eivät ajoitu siten, että ne olisivat olleet liiketaloudellisesti perusteltavissa. Puhdistuslaite investoinnit saattavat aiheuttaa laitoksilla myös tarpeita tehdä muita muutoksia laitoksiin, kuten tilajärjestelyn muuttamista, joista aiheutuu kustannuksia.

Em. syistä onkin tärkeää, että olemassa oleville energiantuotantoyksiköille säädettäisiin polttoainetehosta riippuen vähintään vuosiin 2025 tai 2030 ulottuva siirtymäaika, joka mahdollistaisi tiukentuviin päästöraja-arvoihin ja tarkkailuvelvoitteisiin sopeutumisen. Siirtymäaikojen ajan olemassa olevat energiantuotantoyksiköt noudattaisivat nykyisen asetuksen mukaisia päästörajoja.

MTK huomioi, että luonnoksessa on pyritty käyttämään direktiivin mahdollistamia joustoja tarpeettoman sääntelyn välttämiseksi. Näitä ovat esimerkiksi:

* Suppeammat vaatimukset pienempien laitosten rekisteröintitiedoissa, 4 §
* piippujen mitoituksessa pellettikattiloiden matalampi vähimmäiskorkeus, 7 § / liite 3
* piipun korkeus ei tarvitse olla sitovasti vähintään 2,5 kertaa tuotantorakennuksen korkuinen
* opasiteettimittauksen käyttö on mahdollinen jatkuvatoimisessa hiukkasten mittaamisessa

Nämä muutokset eivät millään tavalla vaaranna ilmansuojelun tilaa, mutta vähentävät toiminnanharjoittajalle koituvia valmistelu ja/tai rakennuskustannuksia.

MTK:n näkemyksen mukaan asetuksen 10 § 5 momenttiin kannattaisi tehdä pieni muutos, jolla öljynerotin olisi joko tyhjennettävä tai öljypinnan paksuus on tarkistettava vähintään kerran vuodessa. Tämä siitä syystä, että öljynerotin ei useinkaan täyty vuoden aikana, jolloin sen tyhjentäminen pakottavasti kerran vuodessa voi olla käytännössä turhaa. Muutosesitys voisi olla esimerkiksi: “Vesien käsittelyyn käytettävät öljynerottimet on pidettävä toimintakuntoisina ja öljynpinnan paksuus sekä 1 momentissa tarkoitetut umpikaivot on tarkistettava vähintään kerran vuodessa ja tarvittaessa tyhjennettävä.”

MTK:n näkemyksen mukaan asetuksella asetettaviin vaatimuksiin pääseminen tulee olemaan teknis-taloudellisesti haastava tehtävä monille toimijoille. MTK:n näkemyksen mukaan Ympäristöministeriön tulisikin seurata alan sopeutumiskykyä vaatimuksiin ja tarvittaessa hakea ratkaisuja, joilla uusiutuvaa energiaa yhteiskunnan tarpeisiin tuottavia toimijoita ei ajettaisi ahdinkoon tai pois uusiutuvien markkinoilta. Myös asetuksen seurannan kustannuksiin on syytä hakea ratkaisua, jolla tarpeettomia kustannuksia voidaan välttää.

Helsingissä 6. päivänä lokakuuta 2017

MAA- JA METSÄTALOUSTUOTTAJAIN KESKUSLIITTO MTK RY

Liisa Pietola Anssi Kainulainen

Ympäristöjohtaja Energia-asiantuntija